EPCO เผยผถห.ไฟเขียวลงทุนญี่ปุ่น 5 โครงการ คาดสร้างกำไรปีละ 50 ลบ.
EPCO เผยผถห.ไฟเขียวลงทุนญี่ปุ่น 5 โครงการ คาดสร้างกำไรปีละ 50 ลบ.
4 ธ.ค. 2558

นายยุทธ ชินสุภัคกุล ประธานกรรมการ บริษัท โรงพิมพ์ตะวันออก จำกัด (มหาชน) หรือ EPCO เปิดเผยว่า บริษัทยังมองหาโอกาสการลงทุนโรงไฟฟ้าต่างประเทศเพิ่มเติมรองรับการขยายงาน หลังล่าสุดที่ประชุมวิสามัญผู้ถือหุ้นครั้งที่ 1/2558 เมื่อวานนี้อนุมัติให้บริษัทเข้าลงทุนโครงการโรงไฟฟ้าพลังงานแสงอาทิตย์ที่ประเทศญี่ปุ่น จำนวน 5 โครงการ คาดจะสร้างกำไรตลอดอายุโครงการเกือบ 1,000 ล้านบาท หรือเฉลี่ยปีละ 50 ล้านบาท
สำหรับโครงการทั้ง 5 โครงการ ได้แก่ โครงการ Kyoto กำลังการผลิต 9.99 เมกะวัตต์ , โครงการ Genbi กำลังการผลิต 10 เมกะวัตต์ และ โครงการ Shirakata จำนวน 3 โครงการ รวม 5.335 เมกะวัตต์ แลเมื่อรวมกำลังการผลิตทั้งหมด 25.325 เมกะวัตต์ มูลค่าของโครงการประมาณ 2,472.75 ล้านบาท และถ้ามีค่าใช้จ่ายอื่นที่อาจเกิดขึ้น บริษัทประมาณว่าจะเพิ่มขึ้นรวมแล้วไม่เกินจำนวนเงินทั้งสิ้น 2,500 ล้านบาท
โดยการลงทุนโครงการโรงไฟฟ้าญี่ปุ่นทั้ง 5 โครงการ บริษัทจะลงทุนผ่าน บริษัท เอ็ปโก้ เอ็นเนอร์ยี่ จำกัด (EPCOE) ซึ่งเป็นบริษัทย่อยทางอ้อม ที่ถือหุ้นในสัดส่วน 100% ของจำนวนหุ้นที่ชำระแล้ว โดยบริษัท เอ็ปโก้ กรีน พาวเวอร์ พลัส จำกัด (EPCOG) และบริษัท บ่อพลอย โซล่าร์ จำกัด (Bor Ploi) ตามลำดับ
นายยุทธ กล่าวว่า บริษัทยังคงเดินหน้าเข้าร่วมสนับสนุนโครงการโซลาร์ฟาร์มส่วนราชการ และสหกรณ์ภาคการเกษตร โดยคาดหวังว่าจะได้ไม่น้อยกว่า 50 เมกะวัตต์ ซึ่งได้ยื่นขอเข้าร่วมโครงการเมื่อ 1-10 พ.ย.ทีผ่านมา และจะประกาศรายชื่อผู้ผ่านคุณสมบัติในวันที่ 11 ธ.ค. จากนั้นจะมีการประกาศผลวันที่ 24 ธ.ค.58
ส่วนการนำบริษัท บ่อพลอย โซล่าร์ จำกัด ซึ่งเป็นบริษัทลูกของ EPCO เข้าจดทะเบียนในตลาดหลักทรัพย์ฯ คาดว่าภายในปี 59 น่าจะสามารถเข้าจดทะเบียนตลาดหุ้นได้ โดยขณะนี้อยู่ระหว่างการเตรียมแผนลงทุนในกิจการโรงไฟฟ้าทั้งในและต่างประเทศ เพื่อให้มีกำลังการผลิตครบ 150 เมกะวัตต์ ก่อนเข้าจดทะเบียนในตลาดหลักทรัพย์ฯ
               